钦定古今图书集成/理学汇编/学行典/第131卷 > 书经 > 《虞书尧典》
## 钦定古今图书集成/理学汇编/学行典/第131卷 > 书经 > 《虞书尧典》

曰若稽古帝尧，曰“放勋钦明，文思安安。”

〈蔡传〉放，至也。勋，功也。言尧之功大而无所不至也。钦，恭敬也。明，通明也，敬体而明用也。文，文章也。思，意思也，文著见而思深远也。《安安》，言其德性之美皆出于自然，而非勉强，所谓性之者也。〈大全〉朱子曰：“尧是初头出第一个圣人，《尚书尧典》是第一篇典籍，说尧之德，都未下别字，钦是第一个字。如今看圣贤千言万语，大事小事，莫不本于敬，收拾得自己精神在此，方看得道理尽。看道理不尽，只是不曾专一。　敬是彻上彻下工夫，做到圣人田地，也只做下这个敬不得。如尧舜也只终始是一个敬。如说‘钦明文思’”，“‘‘颂尧之德’四字，独将这个敬为首，如说‘恭己正南面而已’，如说‘笃恭而天下平’，皆是尧钦明文思。钦是个本领，能敬便能明，推明，故文理详察，灿然可观，而其闲意思自是深远。”又曰：“敬’字当理会。虽尧舜之圣，亦只从这下来。”　吕氏曰：“散而在外则为文，钦明之发见也；蕴而在内则为思，钦明之潜”蓄也。　西山真氏曰：“尧之德以钦为首，而其行以恭为先。学者之学圣人，此其准的也。”

钦若昊天，历象日月星辰，敬授人时。

〈大全〉吕氏祖谦曰：作历之前，“钦若昊天”，是先天而天弗违；作历之后，“敬授人时”，是后天而奉天时。皆以钦敬为主。　陈氏雅言曰：圣人事天治民，一钦敬之心而已。敬天之心，严于历象之际，勤民之心，严于授时之际。圣人于事，何往不敬，而况于事天治民之大者乎。

帝曰：“往，钦哉！”

〈蔡传〉遣之往治水，而戒以“钦哉。”盖任大事不可以不敬。圣人之戒，辞约而意尽也。〈大全〉吕氏曰：鲧非无治水之才，其方命圮族，乃恃才而不顺理，不能行其所无事必矣。惟“钦”字可治鲧之病。